Vyf vas wat kluis in kerk wou opblaasArgieffoto Vyf mans is vasgetrek terwyl hulle op pad was om ’n kerk se kluis te gaan opblaas – hulle het gedink die kluis bevat kontant en Krugerrande. Kapt. Dineo Lucy Sekgotodi, woordvoerder van die Valke, het gesê lede van die Valke in Mpumalanga het Vrydag omstreeks 21:45 ŉ leidraad opgevolg van ŉ groep mense wat glo die kluis van ŉ kerk in Chweni in die Kabokweni-omgewing in Mpumalanga wou opblaas. “Die span het die verdagtes op pad na die kerk vasgetrek. Hulle is tussen 25 en 38 jaar oud,” het Sekgotodi gesê. Daar is beslag gelê op ŉ springstoftoestel ter waarde van R60 000 asook ŉ BMW-voertuig ter waarde van R70 000. Die vyf verdagtes sal Dinsdag in die Kabokweni-landdroshof verskyn.